Knattspyrnufólk í Grundarfirði hélt lokahóf sitt á dögunum til að fagna góðu gengi í sumar . Á meðal þess sem gert var til upplyftingar var leikur ungir gegn gömlum en þar hafði ungviðið betur gegn eldri kempum . Þá var spilaður vináttuleikur við hljómsveitina Draugabana . Í honum var mikið undir því sigurvegarinn hlaut að launum aðgangseyri að einum dansleik Draugabananna sem halda á í vetur . Var sá leikur hin besta skemmtun . Um kvöldið var svo matur og skemmtun fyrir strákana í boltanum . Þar var Aron Baldursson kosinn leikmaður ársins fyrir vasklega framgöngu á fótboltavellinum í sumar . Hann leikur sem miðvörður en náði engu að síður að skora sjö mörk , spilaði líka hverja einustu mínútu með Grundarfirði í sumar . Markahæsti maðurinn var Heimir Þór Ásgeirsson en hann skoraði einnig sjö mörk en gerði það í færri leikjum en Aron . Ingólfur Örn Kristjánsson var svo valinn efnilegasti leikmaðurinn en hann stóð í marki Grundarfjarðar í flestum leikjunum í sumar og stóð sig mjög vel .